**Budapest Főváros Önkormányzata Közgyűlésének**

**……/2019. (…) önkormányzati rendelete**

**a Budapest Főváros szmogriadó-tervéről szóló 69/2008. (XII. 10.) Főv. Kgy. rendelet**

**módosításáról**

Budapest Főváros Közgyűlése a környezet védelmének általános szabályairól szóló 1995. évi LIII. törvény 48. § (5) bekezdés *a)* pontjában kapott felhatalmazás alapján, és a környezet védelmének általános szabályairól szóló 1995. évi LIII. törvény 48. § (4) bekezdés *a)* pontjában meghatározott feladatkörében eljárva a következőket rendeli el:

1. ***§***

A Budapest Főváros szmogriadó-tervéről szóló 69/2008. (XII. 10.) Főv. Kgy. rendelet (a továbbiakban: Rendelet) 5. § (2) bekezdése helyébe a következő rendelkezés lép:

„*(2) A tájékoztatási vagy a riasztási fokozatban megtehető intézkedésekre a 8-10/A. §-ban foglaltak az irányadók.*”

1. ***§***

A Rendelet 8. § (2) bekezdés c) pont *ca)* alpontja helyébe a következő rendelkezés lép:

[A főpolgármester a tájékoztatási fokozat elrendelése esetén:

...

c) felkérést adhat ki a szmoghelyzet további romlását megelőző intézkedésekre (a lakosság és a légszennyezők önkéntes önkorlátozó intézkedéseire), különösen kérve:]

„*ca) azon gépjárművek Budapest főváros közigazgatási területén való használatának szüneteltetését, amelyek nem tartoznak a 10/A. §-ban meghatározott kivételek közé;*”

...

1. ***§***

Nem lép hatályba a Budapest Főváros szmogriadótervéről szóló 69/2008. (XII. 10.) Főv. Kgy. rendelet módosításáról, valamint a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendelet egyes rendelkezéseinek hatályon kívül helyezéséről szóló 41/2017. (XI. 10.) Főv. Kgy. rendelet 3. §-a. A Rendelet 9. § *b)* pontja helyébe a következő rendelkezés lép:

[9. § A főpolgármester a riasztási fokozat elrendelése esetén…]

...

*„b) elrendelheti*

*ba) azon gépjárművek Budapest főváros közigazgatási területén való használatának korlátozását vagy közlekedésének tilalmát, amelyek nem tartoznak a 10-10/A. §-ban meghatározott kivételek közé; és*

*bb)* *a belső égésű motorral hajtott segédmotoros kerékpárok és a belső égésű motorral hajtott kerékpárok Budapest főváros közigazgatási területén való használatának korlátozását vagy közlekedésének tilalmát;”*

...

1. ***§***

A Rendelet a következő 10/A-10/B. §-sal egészül ki:

„*10/A. § A 8. § (2) bekezdés c) pont ca) alpontja, valamint a 9. § b) pont ba) alpontja szerinti intézkedés alól mentesül*

1. *azon gépjármű, amelynek forgalmi engedélye az alábbi környezetvédelmi osztályt jelölő kód valamelyikét tartalmazza:*

*aa) „5”,*

*ab) „5E”,*

*ac) „5N”,*

*ad) „5P”,*

*ae) „5Z”,*

*af) „6”,*

*ag) „9”,*

*ah) „14”, ha a gépjármű hajtóanyaga a forgalmi engedély adata szerint benzin,*

*ai) „15”, vagy*

*aj) „16”;*

1. *azon gépjármű, amelynek forgalmi engedélye a 2019. október 1-jén hatályos legkedvezőbb környezetvédelmi osztályt jelölő kódoknál is kedvezőbb környezetvédelmi tulajdonságot jelentő kód valamelyikét tartalmazza.”*

*10/B. § A 10/A. § szerinti szabályokat a Fővárosi Közgyűlés legalább háromévenként felülvizsgálja.”*

1. ***§***

A rendelet 2019. október 1. napján lép hatályba.

|  |  |
| --- | --- |
| Sárádi Kálmánné dr. | Tarlós István |
| *főjegyző* | *főpolgármester* |

**Indokolás**

***Általános indokolás***

A Budapest Főváros szmogriadó-tervéről szóló 69/2008. (XII. 10.) Főv. Kgy. rendelet (a továbbiakban: Rendelet) legutóbbi, 2017. októberi módosításakor a Fővárosi Közgyűlés – az akkori közgyűlési előterjesztésben részletezett körülményekre tekintettel, többek között – döntött a budapesti szmoghelyzet riasztási fokozatában alkalmazott forgalomkorlátozás lépcsőzetesen hatályba lépő szigorításáról, a korlátozottak körének, arányának legközelebbi felülvizsgálatát pedig 2019-ben tartotta időszerűnek.

A 2019-es felülvizsgálat során – a 2018. évvégi adatok alapján – kiderült, hogy a riasztási fokozatban korlátozott gépjárművek aránya jellemzően kisebbé vált, mint a gépjárműállomány fele, ezért az újabb rendeletmódosítás során további szennyezőbb környezetvédelmi osztályokat is indokolt korlátozás alá vonni, illetve ilyen eredményű intézkedést hozni.

A gépjárművek környezetvédelmi osztályuk szerinti kódját (számát) jelenleg a közúti járművek forgalomba helyezésének és forgalomban tartásának műszaki feltételeiről szóló 6/1990. (IV. 12.) KöHÉM rendelet
5. számú melléklete szabályozza, valamint azt a gépjármű forgalmi engedélyének V.9 kódja tartalmazza.
A gépjármű hajtóanyagát (pl. benzin, vagy gázolaj) a forgalmi engedély szintén tartalmazza (P.3 jelű adat).

A jelen javaslattal korlátozásba vont újabb környezetvédelmi osztályok a 12-es, 13-as és a 14-es dízelüzeműek (együttesen az Euro 5 dízelüzeműek) lesznek. Egyúttal az eddigi szabályozási logikát koncepcionálisan megfordítva a környezetszennyező kategóriák újabb és újabb kiegészítése helyett a javaslat generális szabályként a szmogriadó riasztási fokozatában a gépjárművek általános forgalomkorlátozását rögzíti, és ahhoz képest a 10. §-ban eddig is meghatározott funkcionális kivételeken túl további kivételként inkább a forgalomkorlátozással korábban sem érintett, és jelen javaslat szerint is kedvezőbb tulajdonságú környezetvédelmi osztályokba sorolt gépjárműveket sorolja fel.

Továbbiakban egy új szakasz rögzíti a Rendelet rendszeres, legfeljebb háromévenkénti felülvizsgálatának szükségességét is. Mivel a főváros rendkívüli légszennyezettségi szintjéhez a közlekedés mellett hasonló mértékben járul hozzá a peremkerületekben és az agglomerációs településeken a szilárdtüzelés, valamint utóbbiaknál az avar és kerti hulladék égetésének hatása is, ezért az időszakos felülvizsgálatok során indokolt a kivételi körbe sorolt kedvezőbb tulajdonságú gépjárművek arányát úgy meghatározni, hogy az ide nem soroltak, tehát a kedvezőtlenebb tulajdonságúak aránya a teljes gépjárműállomány 45-55%-a között maradjon.

A Rendelet fenti tartalmú módosításainak – a környezet védelmének általános szabályairól szóló 1995. évi LIII. törvény 48. § (3) bekezdés és a levegő védelméről szóló 306/2010. (XII. 23.) Korm. rendelet 20. §
(4) bekezdés előírásainak megfelelő – előzetes véleményeztetése megtörtént. Az illetékes államigazgatási szervek, hatóságok (Budapest Főváros Kormányhivatala Népegészségügyi Főosztálya, Pest Megyei Kormányhivatal Érdi Járási Hivatala, Budapest Főváros Kormányhivatala III. Kerületi Hivatala) által adott véleményeket a közgyűlési előterjesztés mellékletként tartalmazta.

A jogalkotásról szóló 2010. évi CXXX. törvény (a továbbiakban: Jat.) 17. §-a alapján a rendelet tervezethez hatásvizsgálat készült, melyet a közgyűlési előterjesztés mellékletként szintén tartalmazta.

A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a www.budapest.hu honlapon keresztül annak érdekében, hogy az érintettek tudomást szerezzenek a készülő rendelet-tervezetről.

***Részletes indokolás***

*Az 1. §-hoz*

Az új 10/A. § hatályba lépésével indokolt a módosítással érintett bekezdésben a hivatkozást módosítani.

*A 2. §-hoz*

a tájékoztatási fokozatban pontosításra kerül a szennyezőbb gépjárművekre való hivatkozás, ami minden olyan gépjárművet jelent, amelyek nem tartoznak a 10/A. §-ban meghatározott kivételek közé.

*A 3. §-hoz*

A Rendeletnek a 41/2017. (XI. 10.) Főv. Kgy. rendelet 3. §-ával korábban már módosított, de hatályba nem lépett 9. § *b)* pontját a jogszabályszerkesztésről szóló 61/2009. (XII. 14.) IRM rendelet 111. § (3) bekezdése értelmében nem lehet eltérő szöveggel hatályba léptetni, ehelyett arról kell rendelkezni, hogy a 41/2017. (XI. 10.) Főv. Kgy. rendelet 3. §-a nem lép hatályba, és egyúttal a módosítást az új szöveggel ismételten el kell végezni. A módosítás jelen javaslat szerinti új szövegének célja, hogy a riasztási fokozatban elrendelhető forgalomkorlátozás, illetve közlekedési tilalom a jövőben generálisan kiterjedjen minden gépjárműre (a 10. §-ban és a 10/A. §-ban meghatározottak kivételével), továbbá a belső égésű motorral hajtott segédmotoros kerékpárokra és a belső égésű motorral hajtott kerékpárokra is. (A szövegezésből adódóan értelemszerűen a kivételi körbe tartoznak a nem belső égésű motorral hajtott segédmotoros kerékpárok és a nem belső égésű motorral hajtott kerékpárok is.)

*A 4. §-hoz*

Az új 10/A. §-ban meghatározásra kerülnek a kivételi körbe sorolt, kevésbé szennyezőbb gépjárművek. A nem belső égésű motorral hajtott segédmotoros kerékpárokon és a nem belső égésű motorral hajtott kerékpárokon, valamint a 10. §-ban részletezett funkcionális kivételeken túl tehát az ilyen gépjárművekre sem vonatkozik a tájékoztatási vagy riasztási fokozatban alkalmazott forgalomkorlátozás.

Az új 10/B. § a kivételi kör rendszeres felülvizsgálatának szükségességét rögzíti úgy, hogy azt a vizsgált gépjárműállomány eltérő légszennyező képessége szerinti összetételének változása miatt indokolt szükség esetén, de legalább minden harmadik évben elvégezni.

*Az 5. §-hoz*

A rendelet hatálybalépését szabályozza.